माना जा रहा है कि उपचुनावों में भारतीय जनता पार्टी (बीजेपी) को लव जिहाद मुद्दे को लेकर मुंह की खानी पड़ी. अब बड़ा सवाल है कि क्या बीजेपी और इसका संघ परिवार अब भी लव जिहाद को चुनावी मुद्दा बनाए रखेगा? यूपी में हुए उपचुनाव में जनता ने बीजेपी को पूरी तरह से नकार दिया.

लव जिहाद को योगी आदित्यनाथ जैसे नेताओं का कट्टर समर्थन मिला, लेकिन माना जा रहा है कि इसीलिए जनता ने पार्टी से दूरी बना ली. हिंदू लड़कियों को मुस्लिम लड़कों द्वारा लुभाए जाने और उनके धर्म परिवर्तन को रोकने के लिए बीजेपी ने एड़ी चोटी का जोर लगाने की ठान ली है.

लव जिहाद को रोकने के लिए हिंदू लड़कियों को भी ट्रेनिंग दी जा रही है. एक अंग्रेजी अखबार के मुताबिक गोवा की हिंदू जनजागृति समिति ने हिंदू लड़कियों को ये नसीहते दी हैं-

लड़कियों पर गौमूत्र का छिड़काव किया जाए, उन्हें खारे पानी से नहाने को कहा जाए, नींबू से पूजा हो, लव जिहाद का शिकार बनीं लड़कियों की आपबीती के बारे में उन्हें बताया जाए. इसके अलावा लड़कियों को पूरे मुद्दे पर नजर बनाए रखने की सलाह दी जा रही है.

समिति के राष्ट्रीय प्रवक्ता रमेश शिंदे के मुताबिक, 'हमने लव जेहाद के पिछले तीन साल के मामलों का अध्ययन किया है. हमने इस पर किताबें भी लिखीं लेकिन अब इसे रोकने के लिए हम नए सिरे से कोशिश कर रहे हैं. इस पर रोक तब तक नहीं लग सकती है जब तक मां-बाप अपनी बेटियों को पालन पोषण में हुई चूक को नहीं समझेंगे.'